Dié TUT-kampusse steeds gesluitArgieffoto van die Tshwane Universiteit van Tegnologie Die Tshwane-Universiteit vir Tegnologie (TUT) se Pretoriase kampusse bly Dinsdag steeds gesluit. Willa de Ruyter, woordvoerder van TUT, sê in ’n verklaring die bestuur het Maandagmiddag met studenteleiers beraadslaag en daar is besluit om akademiese aktiwiteite op kampusse in Pretoria opgeskort te hou. Akademiese aktiwiteite op TUT se ander kampusse word wel vanoggend voortgesit. Volgens De Ruyter sal die bestuur vanmiddag weer met studenteleiers op die Pretoria-kampusse vergader met die oog daarop om akademiese aktiwiteite so gou moontlik op die geraakte kampusse voort te sit. Akademiese bedrywighede was veronderstel om vandeesweek by alle kampusse hervat te word nadat die bestuur verlede week ’n ooreenkoms met betogende studente gesluit het. Studente het egter Maandag weer begin betoog en TUT se kampus in Pretoria-Wes, eMalahleni en Ga-Rankuwa is weer noodgedwonge gesluit ter wille van die veiligheid van personeel en studente. Dit is nie duidelik waaroor studente nóú ontevrede is nie. Maroela Media het vroeër berig klasse is verlede week opgeskort en kampusse gesluit weens voortslepende studentebetogings. Van dié betogings het gewelddadig geraak. Studente was onder meer ontevrede omdat van hulle verwag word om historiese skuld te vereffen voordat hulle kan registreer vir die huidige akademiese jaar. Hulle is ook ontevrede oor die koste van studentebehuising en omdat hulle nog nie geld vanaf die Nasionale Skema vir Finansiële Bystand vir Studente (NSFAS) ontvang het nie. Die universiteit het toe ingestem om aandag aan spesifieke kwessies te gee, waaronder die opknapping van koshuise. Daar sal ook gekyk word na probleme met NSFAS en die TUT sal met die skema in verbinding tree oor kwessies wat nie binne sy beheer is nie. De Ruyter kon nie Dinsdagoggend bereik word om te bevestig waarom die instelling se Pretoriase kampusse vanoggend gesluit bly nie.